Catari

**Catari**, eretichi medievæ, a partî da-o sec. XI, coscì ciammæ da-o grego καϑαρός "puo".

## Dotriña
Bezœugna riçercâ inte dotriñe manichee e primme vivagne do catarismo, dito perçò ascì neo-manicheismo. So dotriña fondamentâ a l'è, de fæto, a coexistença de doi prinçippi sovren, che se contrastan o dominnio do mondo: o prinçippio do ben e quello do mâ, Dê e Satana. Œuvia diviña son e creatue angeliche e spiritoæ, sæ che sccioiscian pe via de emanaçion e d'ipostaxi da l'essença diviña e sæn pertanto coeterne con Dê, sæ che sæn stæte træte pe virtù creativa da-o ninte; œuvia demoniaca son e creatue materiæ e tereñe, sæ che sæn stæte produte pe virtù demiurgica da Satana, a-o quæ Dê o permisse de organizâ a mateia, separando e da pœu combinando despægiamente i quattro elementi essençiæ do caos: o fœugo, l'aia, l'ægoa e a tæra, sæ che sæn stæte creæ da-o ninte, da-o prinçipio do mâ. Inte l'ommo, dotao d'una duprixe natua, spiitoâ e mateiâ, s'incontra e s'opoñe i doi prinçippi supremi.

O so corpo, ch'o l'è natua coruttibile, o l'è œuvia de Satana e a lê o l'è soggetto; a so añima, ch'a l'è púo spiito, a l'è œuvia e propietæ de Dê. Da questo doalismo, spiegao da-i eretichi miticamente a traverso de narraçioin despægie, deriva l'intima lotta ch'a sguara a conscença de l'ommo, con l'añima scciava da mateia. Mosso a compascion de l'ommo, Dê o l'inviò into mondo o Cristo, so figgio, perché o redimesse l'umanitæ da-o zovo de Satana. Cristo, spirito e solo che in apparença rivestio de corpo, segondo l'antiga conceçion do docetismo gnostico, o rivelò a l'ommo, scin a alloa visciuo inte l'ignorança, a natua diviña da so añima, e comme imprexonao inta mateia o poese razonze a so liberaçion. Essendo o Cristo puo sprito e vegnindo in scia tæra a deliviâ i ommi sença asogetâse a-a so mæxima scciavitù, o corpo ch'o preize e i atti materiæ ch'o compì, da l'incarnaçion scin a-a pascion, no fun che pua apparença. A Vergine Moæ ascì a fu puo spiito sotta l'aspetto uman e a so maternitæ l'union de doi spirti, o so e quello do so figgio divin. O dualismo chi è inte l'ommo o se riflette coscì in sciâ stoia de l'umanitæ, a quæ perçò a se dividde inte doi gren periodi: quello precedente a-a vegnua e rivelaçion de Cristo, caratterizao da l'ignorança de l'ommo e da-o dominio incontrastao de Satana, e quello ch'o vègne doppo Cristo, into quæ a dotriña ch'a sottrae i añime a-a scciavitù corporâ a contrasta e a limmita o dominio satanego. A questi doi periodi corisponde i doi Testamenti: l'Antigo, ch'o l'ha pe centro Satana e o l'è a stoia do so dominnio in sce-o poppolo ebreo; o Nœuvo, ch'o l'ha pe centro Cristo e o conten a dotriña da sarveçça. A redençion, ciu che un'espiaçion, a fu una dotriña. Quelli che a conoscan e a pratican, adorando Dê in spiito e veitæ, son i figgi do spiito e forman a gexa catara. I atri, ignorando a vea natua da miscion de Cristo e o viaxo scignificao do Nœuvo Testamento, son i figgi de Satana e forman a gexa catollica. O mæximo doalismo ch'o l'ea inta natua de l'ommo e inta stoia de l'umanitæ o se perpetoava coscì into contrasto irredutibbile tra catarismo e cattoliçismo.

Comme conseguença de queste so dotriñe, i catari negavan tanti dogmi do cattoliçismo, comme a transustançiaçion e o sacrifiççio da messa, o battæximo mateiâ, l'existença do purgatœuio e l'utilitæ di suffragi, a veneraçion de inmaggine e o curto de gexe; conservon però arcuñe de gren feste crestiañe, comme o Dênâ, a Pasqua e a Pentecoste.

## Morâ
Da-e so dotriñe teologiche e metafixiche i catari derivon i prinçippi da so morâ individuâ e sociâ. Percose a sarveçça a conscisteiva inta sepaaçion de l'añima da-a mateia, l'ea necessaio praticâ l'ascetismo ciu rigorozo. L'astinença, ch'a l'è uña de prattiche ciu caratteristeghe da morâ catara, a permetteiva de fæto d'incorpoâ o meno poscibile de mateia e a l'amermava ò soprimeiva l'açion eserçitâ da-o corpo in sce l'añima.

Tâ astinença a conscisteiva no solo into consacrâ a-o zazun trei periodi de l'anno de 40 giorni ciaschedun, ma sorvettutto inta pratica de 'n rigorozo regime vegetarian. L'uzo da carne di animæ e de tutto ço che da quelle deriva, comme o læte, o formaggio, e i œuve, o l'ea consciderao comme un peccao mortâ. L'ea consentio o pescio, segge perchè essendo i pesci animæ a sangue freido appaivan meno materiæ de quelli a sangue cado, segge sorvetutto perchè se credeiva che quelli no foisan generæ pe acobbiamento. Questo órô pe a carne o se traduiva ascì into divieto d'amaççâ i animæ, inti quæ arcuñe sette credeivan ascì resezesse i añime de quelli morti fœua da so gexa. Di atri da pœu conscideravan leççita solo l'oçixon di serpenti.

Pe deliviâ ciu rapidamente l'añima da-o corpo, specce doppo avei riçevúo o battezzo spiituâ, i catari no de ræo ricorivan a-o suiçidio, ò megio a-a morte voentaia e libiaixe provocâ da l'astinença completa da ogni nutrimento. Questa morte pe famme a l'ea notta specce inta França meridionâ sotta o nomme de *endura*. A serviva a fâ sci che o carisma spiituâ riçevúo co l'impoxiçion de moen o no l'andesse compromisso e perduo. De votte i mæximi ministri catari condannavan a-a morte pe zazun chi l'ea stæto purificao in virtù de l'iniçiaçion. Questo o l'ea ascì o segretto pe-o quæ o cataro, deliviao da ogni ligammo mateiâ e morâ, da ogni obrigo domestego e sociâ, solo preoccupao d'alestise a moî in moddo da eludde e insciddie de Satana e reconzonzise a l'essença diviña, o l'affrontava con coraggio e seenitæ, inti periodi de persecuçion, a morte.

No minô o l'è l'orô che i catari sentivan pe a generaçion umaña, l'atto materiâ pe eccellença, che, otr'a avei inviscao inta mateia Adammo e tutta a so descendença, o l'ea o strumento ciu acconço a estende e a perpetoâ o regno de Satana, ciammando di nœuvi esci a-a vitta terresta e materiâ. A castitæ perpettoa a fu perçò uña de prattiche fondamentæ do catarismo. No solo a lusciuia, ma o matrimonnio ascì e, pertanto, a propagaçion da specce umaña fun conscideræ comme peccæ mortæ. Comme l'astinença sponciâ scin a-a prattica de l*'endura* a tendeiva a soffocâ a vitta individoâ, coscì l'assoluta verginitæ a l'ea destinâ a soprimme a vitta sociâ inta so reixe. Da-o ponto de vista de l'universâ liberaçion de l'umanitæ, delitto maggiô o l'appariva o maiezzo che no o libertinaggio, o quæ o l'escludeiva a formaçion d'una famiggia e i ligammi do quæ naturalmente ciu stocæçi constitoivan un ciu debole ostaccolo a l'inçæga, a-a quæ l'ea connesso l'invô de continença perpettoa. O mæximo concetto pescimistego, che a torto se voeiva derivâ da-o Vangeio, o l'inspiava l'averscion di catari a i instituçioin fondamentæ da societæ, comme a propietæ privâ e l'exerçiççio da giustiççia. Peccao mortâ l'ea pe i inçi o possesso di ben terren. A-o stato negavan o drito de represcion di delitti, sorvettutto quello da condanna a-a peña capitâ, e o drito de mœuve guære, segge pù difenscive. Inspiæ a-o Vangelo ean infin di atri precetti do catarismo, comme o devêo assoluto da bóxardàja.

## Organizzaçion e riti
I seguaxi do catarismo se divideivan inte doe classe fondamentæ: i *perfetti* e i *credenti*. A-i perfetti incombeiva i obrighi ciu esençiæ do catarismo: a povertæ assoluta, l'astinença da-e carne, a castitæ perpettoa. A l'iniçiaçion l'ea ammisso coscì i ommi comme e donne. L'inço ch'o l'avesse za contræto matrimonnio o doveiva sepâse pe sempre da-o proppio conzonto. Sottoposti a una sevea discipriña, i perfetti faxeivan vitta comuña, vivendo inte de specce de conventi di doi sesci, e, quande viagiavan, anavan comme i apostoi a doi a doi. In sce l'esempio da primitiva comunitæ crestiaña, a gexa catara a l'ea governâ da una gerarchia formâ da vescovi e diaconi. Quarche antigo scritô o parla ascì d'un pappa cataro, sença che se n'agge de testimoniançe çerte a-o riguardo. L'è invece da retegnise che o catarismo o formesse una specie de federaçion de circoscriçioin ecclexasteghe, a cappo d'ognuña de quæ stava un vesco. Questo o presezeiva a-e sembree e o l'ea ascistio da doi prefetti, specie de vicai generæ (figgio maggiô e figgio minô), e o l'intraprendeiva de regolæ vixite pastoæ into proppio teritoio. De semm'in çento i veschi de varrie contræ se riunivan in scinnodi e concilli.

I diaconi, che ascisteivan i vescoi inta so miscion spritoâ, percorivan de continno a proppia region e mantegnivan o conligamento tra i perfetti e i credenti, predicando e presezendo i assembree particolæ e e rœünioin liturgiche da setta.

Nomiose e fiorente scœue catare, inte quæ, oltre a-a grammatica, se studiava i scriti biblichi e se mostrava e illustrava e dotriñe da setta, ean dessemenæ in varie regioin e a arcuñe de quelle l'ea annesso una specie de collegio, into quæ figgiœu e figgiœue vegnivan arecugeiti e allevæ int'o spiito da setta. Da tæ scœue sciortiva di dotoî assæ versæ inta conoscença di testi bibbrichi e ben asperti into dane quelle interpretaçioin lettiæ e allegoriche che megio servissan a difende e inlustrâ e so dotriñe. Tâ instruçion a ghe permetteiva, inti periodi de mao libertæ e specce in Provença, de açimentâse inte de pubbriche dispute, tanto i teologhi cattolichi quanto i eretichi rivæ, i vardeixi. Molti perfetti fun ascì assæ versæ inta meixiña, e de questa se servivan comme strumento de propaganda. Sotta a so sorveggiança gh'ea di laoêii de laoanti che laoavan specce a laña.

I credenti ò scimpatizanti faxeivan profescion de catarismo, accordavan a-i perfetti proteçion e agiutto, n'açetavan a direçion spiituâ, ne favoivan a propaganda, n'acugeivan a dotriña, sença però sponciâ a l'estremmo o so ascetismo e continoando a vive into mondo, no distinguendose apparentemente affæto da-i catollichi. Frequentavan ançi, a-o pao de questi, e gexe e e fonçioin religiose, e comme liatri travagiavan, mangiavan, ascisteivan a-a predica di perfetti (*appareillamentum* "appægiamento"), inta quæ liatri faxeivan una specce d'ezamme de conscença, rendeivan omaggio a-i perfetti (adoraçion), ne riçeveivan a benediçion. In sostança, i credenti ean di candidæ a l'iniçiaçion e a-o stato de perfeçion, ch'o conscisteiva into riçeive o *consolamentum*. Questo rito o l'ea 'na specie de battezzo spiituâ, confeio co l'impoxiçion de moen, e graçie a-o quæ s'intrava a fâ parte da comunitæ di perfetti. Co-o *consolamentum* o Paracleto o descendeiva inte l'ommo e o ne scancellava tutte e corpe, o l'infondeiva a veitæ e o rendeiva l'añima degna de reconzonzise a Dê. Ço faxeiva do credente un perfetto, capaxe de somministrâ a-i âtri o *consolamentum* e de exerçitâ i riti da setta. Moindo coscì "consolæ", i membri da gexa catara ean accugeiti inta biatitudine eterna, mentre i atri ean condannæ a fâ penitença transmigrando de corpo in corpo. Perçò i credenti prefeivan generalmente riçeive o *consolamentum* in sce-o ponto de morte, e de ço pigiavan impegno (*convenientia*) co-i perfetti. Se, a peña "consolæ", a morte a tardava a vegnî, liatri l'aspresciavan lasciandose moî de famme.

## Diffuxon, persecuçioin e tramonto
E dotriñe manichee, che costitoiscian o fondo do catarismo, fun introdute da-i Paolicen inte l'Ærminnia e da pœu inta Burgaja, ch'a devègne o prinçipâ centro de diffuxon. Quelli eretichi feççan di progresci tæ che, verso a fin do sec. XI, l'impiatô Alescio Comnen, pe raxoin de orde pubbrico, o ne feççe imprexonâ e condannâ a-o fœugo un gran nummio. Graçie specce a-i contatti commerciæ tra l'Oriente e l'Occidente, e dotriñe manichee penetron inte l'Œüropa e se diffuzan, prinçipalmente pe œuvia de Roberto ''le bougre'', inte Fiandre, donde passon da pœu in Inghiltæra ascì e inta França settentrionâ, invadettan man a man l'Ægoitañia e a Lenguadoca, dove, verso a fin do sec. XII, o so influsso squæxi o dominò a vitta pubbrica e privâ. De ciu, i trovemmo inte l'Itallia settentrionâ e centrâ, inta Spagna do Nord e inta Germannia. Uña de primme manifestaçioin do catarismo françeize a s'ebbe into 1017, quande dexe canoneghi d'Orléans, convinti de manicheismo, fun scominigæ i abruxæ pe orde do re Roberto de França.

Into sec. XII, San Benardo o l'alamentava con di accenti appascionæ i strepitoxi succesci di eretichi. Verso a fin do secolo l'erexia a l'aiva, specce inta Provença, conquistao tutte e classe sociæ, a nobiltæ no meno che o pœuo. O mæximo clero no solo o se mostrava impotente a nœütralizâ a propaganda eretegâ, ma soventi o se mostrava tollerante e de votte scimpatizante con questa. Forti de l'appoggio di baroin e do popolo, i catari no temeivan d'organizâ de pubbriche conferençe in contraditoio co-i catolleghi, de compî pubbricamente i so riti, predicâ e cantâ scinã inte mæxime gexe di cattolichi. In Italia ascì, specce a Milan, a Firençe, a Viterbo e in atri lœughi, i eretichi aveivan conquistao una libertæ e una força noteive. A gexa a paiva impotente de fronte a questa specce de controgexa catara. Indærno i pappi aveivan organizzao de miscioin e di conçilli pe derenâne l'odaççia e o proselitismo. S. Benardo, verso a meitæ do sec. XII, Peo cardenâ de S. Crizogono into 1177, Enrico abao de Ciaravalle into 1281 aveivan capezao e varie miscioin, ma, nonostante l'ardô do so apostolato e o so prestigio personâ, tutti i so sforçi ean arestæ ven. A lotta a repigiò nœuvo vigô pe œuvia de Innoçençio III. 

Lê o l'organizò una nœuva miscion çisterçense, capezâ da doi religioxi, di quæ un, amaotiose, o fu sostituio con Pê de Castelnau, arçidiacono de Maguelonne. Munii de pin poei, i nœuvi ligæ pontefegæ se missan a l'œuvia dœuviando di mezi segge persuaxivi segge represcivi, predicando e disputando co-i eretichi, ma int'o mæximo tempo scominigando, confiscando e fando appello a-o braçço secolâ. I risurtæ fun da primma coscì meschin che o Peo Castelnao, avilio, o domandò a-o pappa d'êse dispensao da-e so fonçioin; ma o pappa o no vosse. In questo momento, apponto, se trovavan a passâ pe a Lenguadoca Diego, vesco de Osuña inta Spagna, e o sottopriô do so capittolo Domenego de Guzman, i quæ decidettan d'arestâ inte quelli lœughi pe consacrâse a-a lotta contra i eretichi. Pe rende ciu efficaxe a so œuvia, acobion a-a paola l'esempio, imitando l'attezamento di "perfetti". Rinviao a proppia scorta in Spagna, a pê nui, vestii de sacco, sença dinæ, percorivan e campagne exortando, predicando, pigiando parte a-e dispute pubbriche. Queste, che se prolongavan de votte pe benben di giorni, ean presezue da un comitato mesccio de cattolichi e d'erettichi, e terminavan con un orde do giorno votao a maggiorança da l'assembrea a favô ò contra e converscioin a-o cattoliçismo.

I resurtæ fun inçerti: de votte arestò van ogni sforço pe guaagnâ l'ostinaçion di eretichi, de votte se verificò numerose converscioin, che reizan ciu violenta a reaçion di catari.

Intanto Innoxenço III o moveiva ripetui appelli a Feipo Aogusto re de França e a-i so baroin do Nord perché mettessan a so força a-o serviççio di so ligæ. Peo de Castelnao o repigiò alloa a lotta, ma se g'oppose Raimondo VI, conte de Toloza, favoeive a-i eretichi. O pappa alloa o l'invitava Feipo Aogusto a scombatte contra i eretichi inta contea de Toloza, accordando a lê e seguaxi e mæxime indulgençe di croxæ de Tæra Santa. 

A l'ea a croxâ contra i Arbixeixi.

Mentre queste tratative diavan, o ligao papâ Pê de Castelnau, o 15 zenâ 1208, o vegniva assascinao da man ignota, che se disse armâ da-o conte de Toloza. A prœuvo a-e lettie sempre ciu inscistente d'Innoxenço III, co-o consenso do Feipo Aogusto, ancon restio a sciortî da-o so prudente riserbo co-o pretesto do stato de guæra co l'Inghiltæra, fu organizzao into 1209 a croxâ contra i eretichi e o so faotô conte de Toloza; i croxæ, in numero circa de 50.000 ommi, baroin, prelati e contadin, ean sotta o comando de Scimon de Montfort e a direçion do nœuvo ligao pontifiççio Arnado. A campagna, contrasegnâ da de devastaçioin e di ecciddi sença nomme, a fu aspia e longa e a l'ebbe âtèrne vexende. Into 1209 i croxæ preizan Béziers, sterminando tutti i abitanti no escluxi i cattolichi, Carcassonne e Albi. 

Se a morte, inta battaggia de Muret, do prinçipâ alliao di eretichi, Pê re d'Aragon, a parse dâ o sorvevento a-i croxæ, a morte do Scimon de Montfort sotta e miage de Toloza into 1218, a parse compromettilo. Morto da pœu Raimondo VI ascì into 1222, a lotta a fu continuâ, sença risurtæ aprexabili, da-o figgio do Scimon, ch'o l'ea successo a-o poæ into comando di croxæ, e da-o figgio do Raimondo. Fu alloa che o figgio de Feipo Aogusto, Luigi VIII, o piggiò a direçion da croxâ e, in parte co i arme, in parte co-a diplomaçia, o costrenzeiva Raimondo VII a açetâ a paxe de Pariggi do 1229. In questa, o conte de Toloza o pigiava, tra l'atro, l'impegno de sterminâ i eretichi, espellendoli da-e so tære e confiscandone i ben. L'erexia catara a vègne definitivamente desreixâ da-e tære de França.

In Inghiltæra ascì i catari, che espursci da-e Fiandre into 1163 se gh'ean rifugiæ, fun sterminæ da Enrico II. Inti atri paixi, specce in Italia, l'Inquixiçion, ch'a l'ea vegnua man a man organizzandose, sorvetutto pe œuvia do Grigœu IX, a l'estinse co-o færo e co-o fœugo a setta. In tâ mainea, o grande peigo manicheo, ch'o l'aiva seriamente menaççao a compazze da gexa, verso a fin do sec. XIII o poeiva dise zœumoæ superao. I avançi do catarismo a poco a poco scenton do tutto.

## Bibliografia
* Tognin de Steva, *[https://www.treccani.it/ Catari]*, Treccani

## Atri progetti

Categorîa:Religion
Categorîa:Stöia